NÁRODNÁ RADA SLOVENSKEJ REPUBLIKY

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## IX. volebné obdobie

Číslo: KNR-VVMS-12441/2025

**810a**

# Spoločná správa

**výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 138/2019 Z. z. o pedagogických zamestnancoch a odborných zamestnancoch a o zmene a doplnení niektorých zákonov v znení neskorších predpisov (tlač 810) vo výboroch v druhom čítaní**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Výbor Národnej rady Slovenskej republiky pre vzdelávanie, vedu, mládež, šport a cestovný ruch ako gestorský výbor podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky o výsledku prerokovania vládneho návrhu zákona.

**I.**

Národná rada Slovenskej republiky uznesením z 5. júna 2025 č. 975 sa uzniesla prerokovať vládny návrh zákona, ktorým sa mení a dopĺňa zákon č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 138/2019 Z. z. o pedagogických zamestnancoch a odborných zamestnancoch a o zmene a doplnení niektorých zákonov v znení neskorších predpisov **(tlač 810)** vo výboroch v druhom čítaní a prideliť ho týmto výborom:

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre financie a rozpočet a

Výboru Národnej rady Slovenskej republiky pre vzdelávanie, vedu, mládež, šport a cestovný ruch.

Ako gestorský výbor určila Výbor Národnej rady Slovenskej republiky pre vzdelávanie, vedu, mládež, šport a cestovný ruch a určila lehoty na jeho prerokovanie.

Určené výbory prerokovali predmetný návrh zákona v stanovenej lehote.

Iné výbory o návrhu zákona nerokovali.

**II.**

Gestorský výbor konštatuje, že do začatia rokovania o návrhu zákona nedostal žiadne stanoviská od poslancov podané podľa § 75 ods. 2 zákona o rokovacom poriadku Národnej rady Slovenskej republiky.

**III.**

**K vládnemu návrhu zákona,** ktorým sa mení a dopĺňa zákon č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 138/2019 Z. z. o pedagogických zamestnancoch a odborných zamestnancoch a o zmene a doplnení niektorých zákonov v znení neskorších predpisov **(tlač 810) zaujali výbory** Národnej rady Slovenskej republiky **tieto stanoviská**:

**Ústavnoprávny výbor Národnej rady Slovenskej republiky** v uznesení č. 318 z 5. júna 2025 **odporúčal** návrh zákona **schváliť;**

**Výbor Národnej rady Slovenskej republiky pre financie a rozpočet** v uznesení č. 235 z 5. júna 2025 **odporúčal** návrh zákona **schváliť;**

**Výbor Národnej rady Slovenskej republiky pre vzdelávanie, vedu, mládež, šport a cestovný ruch** v uznesení č. 91 z 5. júna 2025

**odporúčal** návrh zákona **schváliť s pozmeňujúcimi a doplňujúcimi návrhmi** uvedenými v časti IV. spoločnej správy.

**IV.**

Z uznesení výborov uvedených v III. časti tejto spoločnej správy vyplývajú tieto pozmeňujúce a doplňujúce návrhy:

1. V čl. I bode 1 sa slová „písmenom z)“ nahrádzajú slovami „písmenom y)“ a zároveň sa písmeno z) označuje ako písmeno y). Súčasne sa vykoná súvisiaca legislatívno-technická úprava vnútorného odkazu v čl. I bode 2 - písmeno z) sa nahradí písmenom y).

Legislatívno-technická úprava; chronologické označenie ustanovení v nadväznosti na platné znenie zákona.

Výbor NR SR pre vzdelávanie, vedu, mládež, šport a cestovný ruch

**Gestorský výbor odporúča schváliť**

1. V čl. I bode 4 § 13c ods. 1 sa za prvú vetu vkladá nová druhá veta, ktorá znie: „V odôvodnenom prípade hodnom osobitného zreteľa možno priznať príplatok za hodnotenie pedagogického zamestnanca a odborného zamestnanca aj pedagogickému zamestnancovi alebo odbornému zamestnancovi, ktorý získal v hodnotení podľa osobitného predpisu30ab) výsledok štandardná úroveň a kvalita, najviac v sume 25 % z platovej tarify platovej triedy a pracovnej triedy, do ktorej je zaradený.“.

Cieľom je umožniť poskytnutie príspevku aj v situácii, ak zamestnanec získal hodnotenie „štandardná úroveň a kvalita“, ak v určitej oblasti tento zamestnanec dosahuje nadštandardné výsledky a kvalitu, ale zároveň komplexne nespĺňa kritéria na zaradenie do vyšších stupňov hodnotenia. Oproti základnému nastaveniu je podstatné, že ide o výnimočné a odôvodnené prípady, pôjde len o fakultatívne poskytnutie a zároveň bez garantovaného minima.

Výbor NR SR pre vzdelávanie, vedu, mládež, šport a cestovný ruch

**Gestorský výbor odporúča schváliť**

1. V čl. I bode 6 § 28 ods. 1 sa za slová „kolektívnu zmluvu vyššieho stupňa“ vkladá bodkočiarka a vypúšťajú sa slová „dohodnutú na príslušný kalendárny rok,“.

Legislatívno-technická úprava, ktorá súvisí s pozmeňujúcim a doplňujúcim návrhom k vládnemu návrhu zákona, ktorým sa mení a dopĺňa zákon č. 55/2017 Z. z. o štátnej službe a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (ČPT 732), a to návrhu zmeny zákona o kolektívnom vyjednávaní.

Výbor NR SR pre vzdelávanie, vedu, mládež, šport a cestovný ruch

**Gestorský výbor odporúča schváliť**

1. V čl. I bod 9 znie:

„9. Za § 28 sa vkladá § 28a, ktorý znie:

„§ 28a

1. Opatrenie, ktoré vydá ministerstvo zahraničných vecí, ustanoví zvýšené stupnice platových taríf zamestnancov pri výkone práce vo verejnom záujme v zahraničí, platových taríf pedagogických zamestnancov a odborných zamestnancov v zahraničí, platových taríf nepedagogických zamestnancov v zahraničí a platových taríf učiteľov vysokých škôl a výskumných a vývojových zamestnancov v zahraničí. Opatrenie sa vyhlási uverejnením jeho úplného znenia v Zbierke zákonov Slovenskej republiky.
2. Stupnice platových taríf a platové tarify zamestnancov pri výkone práce vo verejnom záujme v zahraničí platné k 31. decembru sa od 1. januára nasledujúceho kalendárneho roka zvyšujú opatrením podľa odseku 1 o mieru medziročného rastu spotrebiteľských cien uplatňovanú v New Yorku za kalendárny rok, ktorý predchádza kalendárnemu roku, v ktorom sa platový koeficient určuje. Miera medziročného rastu spotrebiteľských cien podľa prvej vety sa zaokrúhľuje na jedno desatinné miesto. Zvýšené stupnice platových taríf a platové tarify sa zaokrúhľujú na 50 eurocentov nahor. Ak nedôjde k medziročnému rastu spotrebiteľských cien podľa prvej vety, stupnice platových taríf a platové tarify od 1. januára nasledujúceho kalendárneho roka zostávajú zachované.“.“.

Legislatívno-technická úprava, ktorá súvisí s vládnym návrhom zákona, ktorým sa mení a dopĺňa zákon č. 55/2017 Z. z. o štátnej službe a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (ČPT 732).

Výbor NR SR pre vzdelávanie, vedu, mládež, šport a cestovný ruch

**Gestorský výbor odporúča schváliť**

1. V čl. I bode 10 sa slová „Za § 32k sa vkladá § 32l“ nahrádzajú slovami „Za § 32j sa vkladá § 32k“ a § 32l sa označuje ako § 32k.

Legislatívno-technická úprava; chronologické označenie ustanovení v nadväznosti na platné znenie zákona.

Výbor NR SR pre vzdelávanie, vedu, mládež, šport a cestovný ruch

**Gestorský výbor odporúča schváliť**

1. V čl. I bode 10 § 32l ods. 1 sa na konci pripája táto veta: „Zriaďovateľ prizná od 1. januára 2026 príplatok za hodnotenie pedagogického zamestnanca a odborného zamestnanca riaditeľovi školy alebo riaditeľovi školského zariadenia, ktorému zriaďovateľ vykonal hodnotenie pedagogického zamestnanca alebo odborného zamestnanca do 31. decembra 2025.“.

Spresnenie textu, aby bolo zrejmé, že príplatok za hodnotenie pedagogického zamestnanca a odborného zamestnanca patrí aj riaditeľovi školy alebo riaditeľovi školského zariadenia.

Výbor NR SR pre vzdelávanie, vedu, mládež, šport a cestovný ruch

**Gestorský výbor odporúča schváliť**

1. V čl. I bode 10 § 32l odsek 5 znie:

„(5) Pri zvýšení platových taríf podľa § 28a v roku 2026 sa použijú stupnice platových taríf účinné k 31. decembru 2025 vynásobené číslom

1. 0,905 pre základnú stupnicu platových taríf zamestnancov pri výkone práce vo verejnom záujme a osobitnú stupnicu platových taríf nepedagogických zamestnancov,
2. 0,966 pre osobitnú stupnicu platových taríf učiteľov vysokých škôl a výskumných a vývojových zamestnancov,
3. 0,8575 pre platové tarify pedagogických zamestnancov a odborných zamestnancov.“.

Legislatívno-technická úprava, ktorá súvisí s vládnym návrhom zákona, ktorým sa mení a dopĺňa zákon č. 55/2017 Z. z. o štátnej službe a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (ČPT 732) – ide o technické riešenie vzájomnej kolízie novelizačných bodov.

Výbor NR SR pre vzdelávanie, vedu, mládež, šport a cestovný ruch

**Gestorský výbor odporúča schváliť**

Gestorský výbor odporúča Národnej rade Slovenskej republiky hlasovať o návrhoch uvedených pod bodmi **1 až 7**  spoločnes odporúčaním ich **schváliť.**

**V.**

**Gestorský výbor** na základe stanovísk výborov, vyjadrených v ich uzneseniach uvedených v III. časti tejto spoločnej správy, **odporúča** Národnej rade Slovenskej republiky **vládny návrh zákona**, ktorým sa mení a dopĺňa zákon č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 138/2019 Z. z. o pedagogických zamestnancoch a odborných zamestnancoch a o zmene a doplnení niektorých zákonov v znení neskorších predpisov **(tlač 810) schváliť v znení pozmeňujúcich a doplňujúcich návrhov** uvedených v tejto správe.

**Predmetná spoločná správa výborov** Národnej rady Slovenskej republiky o výsledku prerokovania vládneho návrhu zákona,ktorým sa mení a dopĺňa zákon č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 138/2019 Z. z. o pedagogických zamestnancoch a odborných zamestnancoch a o zmene a doplnení niektorých zákonov v znení neskorších predpisovvo výboroch v druhom čítaní **(tlač 810a)** **bola schválená uznesením Výboru Národnej rady Slovenskej republiky pre vzdelávanie, vedu, mládež, šport a cestovný ruch (gestorský výbor) z 5. júna 2025 č. 93.**

Týmto uznesením výbor zároveň poveril spoločného spravodajcu **Erika Vlčeka** (náhradník poslanec J. Habánik), aby na schôdzi Národnej rady Slovenskej republiky informoval o výsledku rokovania výborov, o stanovisku a návrhu gestorského výboru.

Bratislava jún 2025

**Paula Puškárová v. r.**

predsedníčka

Výboru NR SR pre vzdelávanie, vedu, mládež,

šport a cestovný ruch